Tiesitkö? Koko Suomi aiottiin evakuoida USA:han - Huima Operaatio Alaska tänään tv:ssä
torstai 28.12.2017 klo 7:39
Uskomattoman tuntuisia suunnitelmia tehtiin talvi- ja jatkosodan aikaan.
Sunnitelmat löydettiin muutama vuosi sitten.
Asialla oli historiantutkija Henry Oinas-Kukkonen.
Aikeet kävivät ilmi Finnish Relief Fundin arkistoista.
Mitä suomalaisuudesta olisi vielä jäljellä, jos meidät olisi evakuoitu Alaskaan? YLE
Muutama vuosi sitten oululainen historiantutkija Henry Oinas-Kukkonen löysi uskomattoman suunnitelman arkistojen kätköistä. Sen mukaan suomalaiset olisi evakuoitu USA:han.
Hahmotelmat ovat peräisin alun alkaen talvisodan ajalta. Niiden mukaan sodassa sotineet suomalaiset olisi sijoitettu Alaskaan, jonne sopeutumisen piti sujua hyvin maantieteellisen taustan huomioon ottaen. Aikeet käyvät ilmi amerikkalaisen avustusjärjestö Finnish Relief Fundin papereista.
Jatkosodan aikaan samansuuntainen hanke pantiin vireille Yhdysvaltain asevoimien pääesikunnassa. Nyt jo kaikkien suomalaisten asuttamasta Alaskasta kaavailtiin kokonaan omaa osavaltiota, Finalaskaa.
Kuten tiedämme, suunnitelmia ei koskaan pantu täytäntöön. Suomalaiset jäivät Suomeen. Mutta mitä jos eivät olisi jääneet? Siihen kysymykseen vastaa illan ohjelma Operaatio Alaska. Se on ikään kuin aikuisten satu, kuvitteellinen dokumentti siitä, miten asiat voisivat olla, jos Kyösti Kallio olisi jäänyt viimeiseksi presidentiksi määrätessään Kansansiirtokomitean toteuttamaan evakuoinnin kesällä 1940. Kaiken olisi pitänyt tapahtua salassa, jottei Neuvostoliitto olisi saanut vihiä asiasta.
Jossittelusta huolimatta lähtökohta on täysin totta.
- Historiallinen fakta tämän ohjelman taustalla on kerrassaan älytön ja loppuu kesken niin kutkuttavalla tavalla, että se pakotti jatkamaan tarinan loppuun, alkuperäisidean luonut ohjaaja-käsikirjoittaja Tommi Hakko toteaa.
Operaatio Alaskaa varten on haastateltu pariakymmentä asiantuntijaa. He ovat kertoneet oman näkemyksensä siitä, mitä meille olisi voinut tapahtua. Mitä suomalaisuudesta olisi vielä jäljellä?
Ohjelma kuluu Ylen Suomi 100 -kokonaisuuteen. Se päättää itsenäisyyden juhlavuoden ohjelmiston.
Operaatio Alaska tänään TV1:llä kello 21.05.